Loretta Young

**Loretta Young** (født **Gretchen Young**; 1913–2000) var en amerikansk skuespiller som vant en Oscar for sin rolle som Katrin Holstrom i filmen *Katrin gjør karriere* (*The Farmer's Daughter*).

Hun har to stjerner på *[[Hollywood Walk of Fame]]* for sin innsats innenfor film og fjernsyn (plassert ved 6100 Hollywood Blvd. og 6135 Hollywood Blvd).

## Liv og virke
Hun ble født i Salt Lake City som **Gretchen Young**, datter av Gladys (Royal) og John Earle Young. Ved konfirmasjonen tok hun navnet Michaela. Da hun var to år gammel, ble foreldrene separert, og da hun var tre, flyttet hun og familien til Hollywood. Hun og hennes eldre søstre, Polly Ann (1908-97) og Elizabeth Jane (1910-97) (artistnavn «Sally Blane»), debuterte som barn, men Loretta fikk størst suksess.

Youngs første rolle var som treåring, i stumfilmen *[[The Primrose Ring]]*, der filmens stjerne Mae Murray (1889-1965) ønsket å ta til seg piken. Youngs mor avslo dette, men i 1918 var Young mye hjemme hos Murray, der hun fikk fine klær og danseundervisning av en berømt koreograf. I 1954 da Mae Murray var redusert til fattigdom, kontaktet hun Loretta Young og ba om $5&nbsp;000, angivelig til hjelp for andre. Men straks Murray mottok pengene, forsvant hun av syne og kontaktet aldri Young mer.

Young tok eksamen fra *Ramona Convent Secondary School* og signerte kontrakt med John McCormick (1893–1961), ektemann og manager for skuespillerinnen Colleen Moore, som så den unge jentas potensial. Navnet «Loretta» fikk hun av Colleen, som senere forklarte at det var navnet på favorittdukken hennes. I juni 1933 skrev hun kontrakt med Darryl Zanuck som fant roller til henne i 4-5 filmer årlig. Men Young var ikke fornøyd med den måten hun ble behandlet på, og forlot *[[20th Century Fox]]* på slutten av 1930-tallet.

Tidlig i 1935 spilte Young mot Clark Gable i *The Call of the Wild*; han var da gift med Maria Langham. Young ble gravid og fikk datteren Judy Lewis (1935-2011), som tilbrakte sine første 19 måneder på barnehjem og vokste opp omgitt av hemmelighetskremmeri for ikke å skade foreldrenes karriere.

Loretta Young presenterte datteren som sin adoptivdatter. Hun ga datteren navn etter Judas Taddeus, skytshelgen i vanskelige situasjoner. Et telegram med ukjent avsender ankom til Clark Gable i New York til premieren på *[[Mytteriet på Bounty]]*: BEAUTIFUL, BLUE-EYED, BLOND BABY GIRL BORN, 8:15 THIS MORNING. Gable skal ha revet telegrammet i biter. På datterens fødselsattest stod «Margret Young» som barnets mor; og ingenting om noen far. Judy, som senere spilte i såpeoperaer, traff Clark Gable en eneste gang. Hun var da 15 år, han kom hjem til dem på besøk, pratet litt og kysset henne på pannen da han gikk. Han røpet ikke at han var faren hennes, og Judy fikk ikke vite det før i 1958, da hun sa til sin forlovede, Joe Tinney, at de ikke kunne gifte seg, for hun visste ingenting om seg selv. Han svarte straks: «*Men alle vet vel det, Judy. Faren din er Clark Gable.*» 

Senere, da Loretta Young hørte om begrepet *date rape* (et stevnemøte som utvikler seg til voldtekt), forstod hun hva som var hendt mellom henne og Gable den gangen. På nattoget tilbake til Hollywood hadde skuespillerne fått separate sovekupéer, men i løpet av natten skal Gable ha sneket seg inn til Young, som i tillegg til å bli uønsket gravid, slet med skyldfølelse for det hun var blitt utsatt for. Marlene Dietrich skal ha kommentert saken med å si om Young at «*hver gang hun synder, bygger hun en kirke. Det er derfor det er så mange [[katolsk]]e kirker i Hollywood.*»

I 1947 mottok Loretta Young en Oscar-statuett for beste skuespillerinne for sin rolle i *Katrin gjør karriere*, men trakk seg fra film i 1953 for å satse på en karriere på fjernsyn, der TV-showet hennes, *The Loretta Young show* (først lansert som *Letter to Loretta*), var en suksess fra 1953 til 1961.

Loretta Young var gift tre ganger; første gang med skuespilleren Grant Withers årene 1930-1931; andre gang med produsenten Tom Lewis 1940-1969 (de fikk to sønner); og tredje gang med klesdesigneren Jean Louis fra 1993 til hans død i 1997. Louis var enkemann etter en nær venninne av Young, og spesielt kjent for den stroppeløse kjolen Rita Hayworth hadde på seg i filmen *[[Gilda]]* (1946), og Marilyn Monroes åletrange, paljett-besatte kjole da hun sang *Happy birthday* til president Kennedy.

Young døde av kreft i 2000, og er begravd på *Holy Cross*-kirkegården i Culver City i California.

## Filmografi (utvalg)
* 1917 – *[[The Primrose Ring]]*
*1917 – *[[Sirens of the Sea]]*
*1921 – *[[Sheiken]]*
* 1927 – *[[Ung og forelsket (film)|Ung og forelsket]]*
* 1931 – *[[Platinum Blonde]]*
* 1932 – *[[To om en kvinne]]*
* 1933 – *[[Stevnemøte i Budapest]]*
* 1933 – *[[En mann og hans kvinne]]*
* 1945 – *[[Situasjonens herre]]*
* 1947 – *[[Katrin gjør karriere]]*
* 1949 – *[[Anklaget]]*

## Referanser


## Eksterne lenker
*